谨按汉书:淮南王安天资辨博,善为文辞孝武以属诸父,甚尊之.招募方伎怪迂之人,述神仙黄白之事,财殚力屈,无能成获.乃谋叛逆,克皇帝玺,丞相,将军,大夫已下印,漠使符节法冠.赵王彭祖,列侯让等议曰:"安废法,行邪僻,诈伪心,以乱天下,营惑百姓,背叛宗庙.春秋'无将,将而必诛.'安罪重于将,反形已定,图书印及他逆无道事验明白."丞相弘,廷尉汤以闻,上使宗正以符节治王.安自杀,太子诸所与谋皆收夷,国除为九江郡.亲伏白刃,与众弃之,安在其能神仙乎!安所养士或颇漏亡,耻其如此,因饰诈说.后人吠声,遂传行耳.
汉书说:王阳虽儒生,自寒贱,然好车马衣服,极为鲜好,而无金银文绣之物.及迁徙去处,所载不过囊衣,不蓄积余财.去位家居,亦布衣疏食.天下服其廉而怪其奢,故俗传王阳能作黄金.
谨按太史记:秦始皇欺于徐市之属,求三山于海中,通甬道,隐形体,弦诗想蓬莱,而不免沙丘之祸.孝武皇帝兹益迷谬,文成,五利处之不疑,妻以公主,赐以甲第,家累万金,身佩四印,辞穷情得,亦旋枭裂.淮南王安锐精黄白,庶几轻举,卒离亲伏白刃之罪.刘向得其遗文,奇而献之.成帝令典尚方铸作事,费甚多而方不验.劾向大辟,系须冬狱,兄阳城侯乞入国半,故得减死.秦汉以天子之贵,四海之富,淮南竭一国之贡税,向假尚方之饶,然不能有成者,夫物之变化固自有极,王阳何人,独能乎哉!语曰:"金不可作,世不可度."王阳居官食禄,虽为鲜明,车马衣服,亦能几所,何足怪之.乃傅俗说,班固之论陋于是矣.
九江多虎,百姓苦之.前将募民捕取,武吏以除赋课,郡境界皆设陷井.后太守宋均到,乃移记属县曰:"夫虎豹在山,鼋鼍在渊,物性之所托.故江,淮之间有猛兽,犹江北之有鸡豚.令数为民害者,咎在贪残,居职使然.而反逐捕,非政之本也."坏槛井,勿复课录,退贪残,进忠良.后虎悉东渡江,不为民害.
谨接尚书:"武王戎车三百两,虎贲三千人,擒纣于牧野."言猛怒如虎之奔赴也.诗美南仲"阚如哮虎".易称:"大人虎变,其文炳;君子豹变,其文蔚."传曰:"山有猛虎,草木茂长."故天之所生,备物致用,非以伤人也.然时为害者,乃其政使然也.今均思求其政,举清黜浊,神明报应,宜不为灾.江渡七里,上下随流,近有二十余.虎山栖穴处,毛鬣岂能犯阳侯,凌涛濑而横厉哉!俚语:"狐欲渡河,无奈尾何."舟人楫棹,犹尚畏怖,不敢迎上与之周旋.云悉东渡,谁指见者?尧,舜钦明在上,稷,契允懿于下.当此时也.宁复有虎耶?若昀登据三事,德被四海,虎岂可抱负相随,乃至鬼方绝域之地乎!
彭城相袁元服俗说元服父字伯楚,为光禄勋,于服中生此子.时年长矣,不孝莫大于无后,故收举之.君子不隐其过,因以"服"为字.
谨按元服名贺,汝南人也.祖父名原,为侍中.安帝始加元服,百官会贺,临严垂出而孙适生.喜其嘉会,因名曰贺,字元服.原父安为司徒,忠蹇匪躬,尽诚事国,启发和帝,诛讨窦氏.中兴以来,最为名宰,原有堂构之称,矜于法度.伯楚名彭,清拟夷,叔,政则冉,季,历典三郡,致位上列.贺早失母,不复继室,云"曾子失妻而不娶,曰吾不及尹吉甫,子不如伯奇.以吉甫之贤,伯奇之孝,尚有放逐之败,我何人哉!"及临病困,敕使留葬,侍卫先公."慎无迎取汝母丧柩,如亡者有知,往来不难;如其无知,只为烦耳.虞舜葬于苍梧,二妃不从,经典明文,勿违吾志."清高举动,皆此类也.何其在服中生子而名之贺者乎!虽至愚人,犹不云耳.
予为萧令,周旋谒辞故司空宣伯应,贤相把臂言:"易称:'天地大德曰生.'今俗间多有禁忌,生三子者,五月生者,以为妨害父母,服中子犯礼伤孝,莫肯收举.袁元服功德爵位,子孙巍巍,仁君所见.越王勾践民生三子与乳母,孟尝君对其父:'若不受命于天,何不高户,谁能及者.'夫学问贵能行,君体博雅,政宜有异乎!"答曰:"齐,楚之事,敬闻命矣.至于元服,其事如此.明公既为乡里,超然远览,何为过聆晋语,简在心事乎!"于是欣然悦服,续以大言:"苟有过,人必知之,我能胜仲尼哉!"元服子夏甫,前后征命,终不降志,亚作者之遗风矣.正甫亦有重名,今见沛相.载德五世而被斯言之玷,恐多有宣公之论,故备记其终始.
夫圣人之制礼也,事有其制,曲有其防,为其可传,为其可继.贤者俯就,不肖¤及.是故子张过而子夏不及,然则无愈.子路丧姊期而不除,仲尼以为大讥,况于忍能矫情直意而已也哉!诗云:"不愆不忘,帅由旧章."论语:"不为礼,无以立."故注近世苟妄曰愆礼也.
九江太守武陵陈子威,生不识母,常自悲感.游学京师,还于陵谷中,见一老母,年六十余,因就问母姓为何.曰:"陈家女李氏.""何故独行?"曰:"我孤独,欲依亲家."子威再拜长跪自白曰:"子威少失慈母,姓陈,舅氐亦李.又母与亡亲同年,会遇于此,乃天意也."因载归家,供养以为母.